
Intr'un moment când spiritele sunt dominate, măcar într'o 
parte a lumii, de ideea națională, înțeleasă în forma cea mai 
exagerată si uneori mai superficială, punând-o în legătură 
numai cu comunitatea de limbă, care poate să acopere rasele 
cele mai deosebite şi necesitățile geografice şi economice 
cele mai esențiale, când aparențele lingvistice determină pre- 
tutindeni şi operele cele mai bizare și cele mai imposibile 
pentru viața comunităților politice, cred că este datoria isto- 
ricilor, cari își dau sama de ce se ascunde supt procesul de 
desnationalizare mai vechiu sau mai nou să atragă atenţia, 
fără să voiască a trage o conclusie despre lucruri asupra 
cărora n'au niciun fel de influență, asupra vechilor elemente 
fundamentale, putând să aibă efect şi în viitor, care se ascund 
supt această operă de asimilare în limbă. 

Incep a o face, acum si aici, în legătură, înainte de toate, 
cu două lucrări anterioare ale mele făcute în afară de Aca- 
demie : studiul publicat la Iaşi, — acum reeditat — în mo- 
mentele cele mai grele ale războiului de unitate naţională, 
atunci când Austro-Ungaria si sprijinitoarea sa Germania erau 
biruitoare si armatele lor, unite cu ale Turcilor si Bulgarilor, 
ocupau trei sferturi ale vechiului teritoriu românesc, studiu 
al cărui cuprins se arată prin titlul însuși ; « Originea si des- 
voltarea Statului austriac », Stat pe care l-am presintat ca înfă- 
tisánd la deosebite epoci forme deosebite de concentrare geo- 

grafică, supt o firmă dinastică, sau supt una naţională —, 
nu naționalistă, — de-a-lungul timpurilor, de la cea dintâi 
apariție a cuvântului de «Ostérike », pe vremea Impă- 
ratilor ottonieni de la începutul secolului al X-lea, 
până la acel moment când noile izbânzi ale armatelor 
cesaro-cráiesti nu păreau să anunțe o așa de răpede 
disolutie, cerută însă de necesitatea chiar a lucrurilor, iar 
a doua lucrare, care stă să apară acum, în Revista mea 
franceză şi în extras, invederează, cred, pentru orice spirit 
nepreocupat si capabil de critică, lipsa oricărui caracter ger- 
man în conducerea militară si politică a Statului austriac, 
în cea mai impresionantă epocă a lui, aceia care este încun- 
jurată de un mai mare prestigiu dinastic, a Mariei- Teresei, 
servită, cum voiu arăta şi în cursul acestei comunicaţii, de 
ministri si de generali cari aparțineau înainte de toate fa- 
miliei latine si trăind într'o atmosferă de artă care nu are 
nimic a face cu producţiile înseşi ale geniului german. 

In prima lucrare, pe lângă multele probleme care mi s'au 
înfățișat si a căror rezolvire nepărtenitoare, deși neobişnuită 
pentru foarte multi oameni deprinsi cu părerea veche, mi 
se pare cu. desăvârşire concludentă, nu m'am putut gândi, 
ca astăzi, când evenimentele aduc atâtea suggestii noi, la 
alte puncte de vedere, concordante si cu acelea scoase la 
iveală în 1917 şi cu acelea care mi s'au impus, îndată ce 
m'am gândit asupra secolului al XVIII-lea austriac, în raport 
cu seria de studii pe care de mult am întreprins-o, cu 
privire la întinderea spiritului frances în Europa, pentru 
conferintile mele de la Paris. 


I 


Latinitátii, în vechea formă imperială romană, i se datoreste 
însăși deschiderea pentru civilisatie a ținuturilor care, mai târziu, 
au întrat în stăpânirea Impáratilor germani, de fapt Impărați 
ai lumii creştine din Apus, de caracter fundamental roman, 
si apoi a Habsburgilor, de cari Austria pare așa de mult le- 
pată, încât, alături de dânşii si supt dânşii, nu se mai bagă 
de samă alţi factori, de o influență tot așa de adâncă. De 

fapt cela če am putea numi prima Austrie este opera, din 
secolul al II-lea după Hristos, a Impáratului Marcu- Aureliu. 
Ducând mai departe străbaterea oştirilor împărăteşti, de-a 
lungul teritoriului german locuit de semintii răzlețe, inca- 
pabile să se ridice ele înseși la o cultură superioară, el n'a 
făcut numai un şir de expediții î în aceste regiuni, odinioară 
locuite de vechi triburi ilirice, în legătură strânsă cu stră- 
moşii națiunii românești, acei Norici, acei Vindelici şi acei 
Panoni cari au lăsat numele lor acestor regiuni, ci el s'a instalat 
acolo ani întregi de zile, lăsând Roma, jertfindu-si nu numai 
studiile iubite, dar si sănătatea si grábindu-si moartea, pen- 
tru a face ca din aceste locuri pustii, străbătute de cetele 
germanice, peste ruina unei străvechi civilizaţii preistorice, 
aceia a epocei bronzului, aşa-numita civilisatie de la Hallstadt, 
să se facă una din vetrele civilisației antice. 

= Ca si aici și în regiunile mai de mult cucerite şi colonizate 
de dincolo de Dunăre, unde trăiau semintii tracice şi ilirice, 
asămănătoare cu acelea din părțile nou-cucerite, s'a creiat o 
provincie asemenea cu Dacia şi cu Moesia. 

Dar nu este vorba numai de o organizaţie provincială, care 
a avut o foarte lungă durată, ci de două alte fenomene, 
asupra cărora trebuie să apăs, pentru a face să se înțeleagă 
caracterul acestei comunicaţii, al cării titlu a putut să sur- 
prindă pe necunoscători. 

Pe de o parte, Dunărea a ajuns să fie o arteră de cultură si 
același lucru s'a întâmplat si cu afluenții ei, între cari Innul, 
pe care,pe vremea marilor năvăliri barbare din secolul al 
V-lea, návile veniau din regiunea italiană însăși. Deci 
Dunărea economică, Dunărea culturală nu este altceva decât 
o creație romană imperială, şi, cum, de-a lungul secolelor, 
Dunărea și-a păstrat acest caracter si ea a dat tonul în ceea ce 
priveşte formațiunile politice din aceste regiuni, lucrul de 
căpetenie în Europa centrală, care este cursul lungului flu- 
viu pe care s'a purtat atâta viață de comerț si de cultură, 
se datoreste unei hotărîri luate din Roma veche, cu 
intenția ca opera astfel întemeiată să rămână trainică Si 
ca încadrarea acestor ținuturi în «orbis romanus» să fie o 
binefacere de civilisatie pentru toate timpurile. Astfel de opere 

realizate cu forte mari si cu sacrificarea a mii de ostaşi, cu 
primejduirea comandantului imperial însuşi, nu sunt din 
acelea care să poată dispărea după hasardul vremurilor, după 
strecurarea neamurilor celor noi şi după influența pe care 
aceste neamuri pot să o exercite asupra acelei părți a Europei; 
ceea ce s'a făcut odată, ceea ce s'a întemeiat solid, ceea ce 
s'a înrădăcinat adânc formează una din acele transmisiuni 
pe care nimeni nu le poate înlătura si care, dominând seco- 
lele, sunt menite a lucra și asupra creațiilor ulterioare care 
par mai protivnice sensului iniţial pe care l-a avut regiunea 
formată odată printr"o ideie creatoare şi așezată pe basă de 
instituții care, supt forma nouă, sunt destinate a trăi în secole. 

Din Dacia noastră, după marile strămutări de populaţie 
care au avut loc la sfârşitul antichităţii, s'a ales, supt raportul 
civilisației superioare, foarte puţin: lumea supusă formelor 
de viață romană sa întors, potrivit aceluiași principiu de 
supraviețuire a instituțiilor de temelie, la formele primitive 
ale satului tracic, care, acesta, cu toată influența bizantină şi 
sub-bizantină ulterioară, cu toate curentele occidentale aduse 
prin regalitatea ungurească, stăpânită ea însăşi de Roma si re- 
presintată la urmă printr"o dinastie francesă, cu toate formele 
politice pe care le-a încercat Domnia românească, deschisă 
ea însăşi totdeauna infiltraţiilor venind din deosebite părți, 
se păstrează si până astăzi, nu numai în toate satele romá- 
nesti, dar în târgurile care servesc pentru schimburile lor 
economice si în însăşi capitala României, căreia i sa zis, 
nu fără dreptate, «satul cel mare );— şi tot aşa de altminteri 
şi în celelalte ținuturi româneşti, care n'au avut o existență 
politică liberă, dar în care satul şi târgul sânt şi astăzi, în 
ciuda numelui străin, unguresc, al « oraşului », formele de căpe- 
tenie ale alcătuirilor noastre. | 

Altfel a fost în Noric, Vindelicia şi Panonia, unde domi- 
natia romană, mai apropiată de izvorul însuşi al patriei şi al 
culturii, a dăinuit mai multă vreme şi a avut necontenit un 
caracter roman mai adânc, evoluând către forme mai înalte 
$1 mai strălucitoare. | 

Să nu uităm că, un timp, părţile acestea erau considerate 
ca una din vetrele de căpetenie ale latinităţii, când aici erau 

şcoli înfloritoare, când negustori bogaţi lucrau prin schimbul 
produselor Europei centrale cu acelea ale Italiei, când in- 
stituțiile de învățătură dădeau ucenici de valoare literaturii 
romane, iar, după ce creștinismul în forma latină a pătruns 
în aceste regiuni şi a ajuns a le stăpâni cu desăvârşire, 
creștinătatea de acolo a avut o altă putere decât aceia ajunsă 
la noi numai prin misionari rázleti, venind din mai vechi 
strecurări de credință. 

Un Sfânt Ieronim era doar de la Stridon, în aceste ţinuturi 
care se pot mândri că au dat astfel celei de-a doua literaturi 
latine a creștinismului pe unul dintre cei mai activi, mai înzes- 
trati şi mai nobili representanti ai ei, iar, alături, înfă- 
tisánd un alt tip al sfântului, care împarte binefacerile ini- 
mii sale creştine şi celor mai săraci şi mai lipsiţi dintre oameni, 
Sfântul Martin arată aceiaşi origine panoniană. 

“Numele înseşi,—de altminteri această persistentá a for- 
mei latine a fost recunoscută si de Redlich, cel mai adánc 
străbătător al formei antice, anterioară acelora care vor începe 
de la Habsburgi, şi el s'a gândit întâiu să presinte cele mai 
vechi temeiuri din viața antichității—, numele înseși, zic, arată 
cât de dăinuitoare a fost această presentá a elementului 
roman, stăpânind în toate domeniile vieţii. Doar Viena 
poartă un nume care vine nu numai de la Marcu-Aureliu, dar 
de la o mai veche presentá de barbari cari nu sunt Germani, 
in aceste părți: Venzii de origine slavă, ca si Venetii cari sunt 
pomeniti în părțile noastre. Ea nu este altceva de cât Vindo- 
bona romană. Și, de oarece, pe aceiași linie a Dunării, se întâl- 
neste mai departe, în vechiul Reich însuşi, o Ratisbona, a 
cării rădăcina numelui este în legătură cu noţiunea de luntre, 
fiind astfel un depozit de imbarcatiuni la un anume punct 
al fluviului, în acest sufix trebuie să se vadă, ca si în același 
sufix ona, care se întâlneşte nu numai în Vestul Peninsulei 
Balcanice, dar în Italia, ca în Verona, în Istria, ca în Albona—, 
şi în anumite părți ale Tirolului, o persistentá a vechii forme 
de locuinţă ilirică. 

Este adevărat că Buda, al cării nume, de altminteri, este 
slav si trebuie pus, cred, în legătură cu «bughile » de la noi, 
„care înseamnă, tot așa, nişte sälasuri într'o adâncitură a tere- 

nului, — si firește si Pesta, si ea de o altă origine, dar 
nu germanică si cu atât mai puțin ungurească —, nu mai 
arată nimic din originile latine de odinioară ale atât de bine 
populatului și atât de înzestratului în ce priveşte civilisatia 
Aquincum ; să nu uităm însă că acolo unde Ungurii, nu stim 
prin ce fenomen lingvistic, au impus numele cel nou de 
Gyôr, la Raab, Germanii au păstrat numele de «bun altar» 
al Romanilor, Arabona. O cercetare atentă ar putea descoperi 
supt învelișul de un caracter atât de modern şi de « barbar » 
al nomenclaturii din aceste părți si alte rămăşiţe care mai vin în 
părțile Dunării mijlocii, al cării nume chiar trebuie pus în le- 
gătură cu națiuni de altminteri mult mai vechi decât Ger- 
manii, ca si pentru toți afluenții marelui fluviu, persistente 
de acestea latine care nu se bagă de seamă la prima vedere. 

lată, ce reiese prin urmare, pentru întâiul strat aşternut 
asupra desvoltării celei mai vechi în părțile acestea ale Europei 
centrale. Intâlnim aici pe amândoi strămoşii noștri, fără să ne 
gândim, firește, să-i intrebuintám pentru a contribui cu slabele 
noastre mijloace la haosul pe care-l provoacă în lume impe- 
rialismul cuceritor din timpurile noastre: sunt aici si Ilirii 
de odinioară, cei dintâi locuitori si ctitorii civilisației preisto- 
rice, si sânt, după aceia, Romanii, îndeplinind și aici același 
înalt proces de civilisatie care a fost îndeplinit pe amândouă 
laturile Dunării, de unde de o potrivă ni vin însuşirile nea- 
mului nostru, cu tot ce se cuprinde în această zestre si cu tot 
ce se desface din acest cel mai îndepărtat trecut si ca drept 
în împrejurările pe care le poate deschide viitorul. 


II 


Se vorbeşte de Austria carolingianá. Carol-cel-Mare, Impă- 
ratul german, conducând legiunile sale germane, ar fi urmărit 
măcar instinctiv o pătrundere germanică în aceste regiuni — 
şi seria sa de expediţii ar fi fost întreprinsă anume pentru 
a realiza ceva care ar sămăna cu unitatea germanică de care 
se vorbeşte în timpurile noastre, când ea este așa de activă, 
căutând să-şi câştige toți membrii risipiţi si să găsească, 
peste existența altor națiuni, sălaşuri de viitor pentru cres- 

terea firească a rasei. De fapt însă nu este aşa. De sigur 
că luptătorii lui Carol-cel-Mare erau Germani, elementul 
romanic din Galia fiind ţinut la o parte de îndatorirea ostă- 
şească, ceia ce nu înseamnă că rolul lui nu era hotărîtor în 
alte domenii si că viața însăşi a Galiei romane, devenită o 
Francie merovingiană si carolingiană, nu se sprijinia înainte 
de toate pe existența şi valoarea acestei populaţii. Dar Carol 
era germanic numai în ceia ce priveşte rolul său regal, moşte- 
nit de la Merovingieni, iar acest rol era fireşte restrâns în 
margenile primei cuceriri şi a adausurilor fireşti care trebuiau 
să se alipească la dânsa: tot ceia ce întrece hotarele izbânzii 
lui Clovis aparține Imperiului, iar Imperiul nu este aliceva 
de cât noua formă a antichității, ca în vechiul Stat al lui 
Marc-Aureliu, formă care trecuse acum în veşmântul cel nou 
al Bisericii creştine, care, această Biserică, și în Apus ca și în 
Răsărit, nu este altceva de cât o nouă interpretare a Romei eterne. 

Cel care punea crucea pe monete, care întrebuința limba 
latină în toate actele de Stat, care se făcea lăudat de Eginhard 
într'o formă împrumutată de la Suetoniu pentru Impăratul 
August, nu era chemat să facă altceva de cât, fie şi cu adau- 
sul botezului creștin, o nouă operă asămănătoare cu a Impá- 
raților de odinioară. Cu el Roma revenia în această regiune. 
Iar la capătul acestei expansiuni, care nu înseamnă așezarea 
unui prisos de rasă, erau Avarii, horda Răsăritului, cu un fel 
de viață care nu putea fi admis, tocmai din causa ideii romane, 
acei Avari pe cari Carol-cel-Mare i-a învins şi i-a stârpit, 
liberând de supt stăpânirea lor semintiile slave, foarte nume- 
roase în aceste părţi, tocmai aşa precum liberase şi anumite 
elemente, răspândite de la sine până departe, ale rasei sale 
germane. 

Nu numai că în calitate de Impărat roman a mers Carol- 
cel-Mare în aceste regiuni, dar el s'a servit pentru consoli- 
darea lor de mijloacele pe care le dădea Biserica. Episcopatele 
din aceste părți nu sunt altceva decât o expansiune a Romei 
celeilalte, în care Hristos Dumnezeu înlocuia pe Romul și pe 
Zeița protectoare a Romei republicane. 

Pretutindeni, lângă comandantul militar, lângă căpitanul de 
margene, lângă markgraf, lângă herzogul german, care imita 

pe ducele roman, se găseşte episcopul. Trei Rome se adună 
aici, pentru a crea caracterul țării : vechea Romă imperială a 
primei cuceriri, noua Romă creştină a Scaunului pontifical 
şi creația acestei Rome, care este Imperiul carolingian. 

Atâta nu ajungea însă. Episcopii cari botezau cu grămada 
pe barbari, cu sau fără voia lor, şi cari îndepliniau anumite 
rituri menite să impună acestei populaţii încă așa de aspre, 
aceşti episcopi, cari, de altfel, nu erau decât continua- 
torii, după o destul de lungă întrerupere, a mai vechilor 
episcopi din Noric, din Vindelicia, din Panonia, asemenea 
cu acel Sfânt Severin, cu numele așa de popular până târziu, 
cari au apărat pe colonii romani împotriva iurușurilor tre- 
cătoare ale Germanilor în mers spre Italia, au avut ca auxi- 
liari un alt val de caracter romanic, care a stabilit în aceste 
părți lăcaşuri de adevărată cultură, în jurul cărora s'a putut 
organisa o viață de civilisatie mai înaltă. Anglo-Saxonii, 
veniţi din Britania Mare, ceilalți călugări, Irlandesii din ve- 
chea lor Erin, erau, oricare ar fi fost originea lor națională, 
niște adepti și servitori,— ca-acel Alcuin care stă în fruntea 
lor, consilier în sens roman al lui Carol-cel-Mare,— ai civi- 
lisatiei romane, fie şi binecuvântată cu crucea creștină. Ei 
au pătruns prin Elveţia Sfântului Gal, al cărui nume se 
păstrează în nomenclatura sviterianá din toate timpurile, ei 
au ajuns în regiunea de sare de la Salzburg, acea sare care, 
să nu uităm, era exploatată din timpurile cele mai vechi în 
forme de civilisatie mediteranianá, de unde numele grecesc 
al sării, dh, se păstrează in numeroase «halluri» respândite 
pe teritoriul german. De acolo, din văile Alpilor au ieşit, 
întinzându-se în regiuni mai largi, fundaţiile acestea călugă- 
resti, opera acestor abati cari colaborează cu episcopii din 
cetăți. 

Așa s'a pus temeiul culturii medievale a Austriei. Fireşte 
că şi aici, ca şi pretutindeni în Europa, limba latină a rămas 
pentru tot serviciul bisericesc, pentru toată literatura cleri- 
cilor si pentru toate formele oficiale ale Bisericii si ale Sta- 
tului. 

Dar nu este vorba numai de intrebuintarea acestei vechi 
limbi de cultură, de către oameni cari, cu origini amestecate, 

au ajuns, de la o bucată de vreme, a vorbi nemteste, ci este 
vorba de rolul pe care au continuat din veac în veac să-l 
joace aceste cetätui ale culturii, la Melk, la Sankt-Pôlten, 
pretutindeni până în apropierea Vienei, dominată oarecum 
din afară, peste creaţia castelelor imperiale din secolul al 
XVII-lea şi al XVIII-lea, de spiritul latin care iese din 
aceste mari zidiri întărite, populate de aşa de harnici servi- 
tori ai unei culturi de origine latină. Am putea zice că aba- 
tiile îndeplinesc în aceste ţinuturi, peste forma politică, un 
rost asămănător cu acela pe care l-au jucat in Franta regală, 
încă sălbatecă, rău organizată supt raportul economic, întrată 
în mâna seniorilor cari făceau fiecare ce voia, în dauna drep- 
tátii, legii si religiei, marea abație de la Saint-Denis, care 
aceasta a tost, pe vremea lui Ludovic al VI-lea şi Ludovic al 
VII-lea, mult mai mult capitala Franciei de cât Parisul regal 
el însuşi si cele câteva puncte ținute în stăpânire de dinastia 
Capetienilor. 

Numele de Austria este de sigur în legătură cu al Austra- 
siei galice, opusă Neustriei. Si chiar, acum în urmă, un 
cercetător german a propus, —în Forschungen und Fort- 
schnitie;— împotriva rectificării că Ostrogotii si Visigotii nu 
înseamnă « Gotii de Răsărit » si « Gotii de Apus », sá se vadă 
în Neustria numai o nouă Austrasie, o nouă Austrie. El 
observă că pot să existe nume de acestea « răsăritene » fără 
să fie în față un termin apusean. Dar i se poate obiecta 
că sistemul de regiune apuseană si regiune răsăriteană se 
întâlneşte si în alte părți, chiar dacă nu se întrebuințează 
numele luate de la mersul soarelui, ci colorile, care la 'Tura- 
nieni le înlocuiesc si care se întâlnesc si la cei cari au fost 
influențați de o dominație turaniană, precum estecazul cuo Rusie 
Albă, o Rusie Rosie, s. a. m. d., nume care nu fac altceva decât 
să înlocuiască pe acelea ale punctelor orizontului. 

Această Austrie a vegetat foarte multă vreme, trecând 
de la prima formă a markgrafiatului, până la forma mai 
înaltă a ducatului, care nu este decât un dar al celui de-al 
doilea Imperiu medieval de imitație romană, al Ottonienilor. 

Locuitorii Austriei propriu-zise ajunseseră a vorbi în mare 
parte limba germană, cu toată originea lor care, încă odată, 

este foarte amestecată. Dar nu este niciun sens politic german 
în această întindere a Imperiului, cum el nu există în Imperiul 
însuși. Vechile formații locale au trăit o bucată de vreme 
dincolo de această mică Austrie ; ele au ajuns să se alipească 
la dânsa mai târziu numai si, în ce privește forma superioară 
_pe care trebuia s"o aibă acest conglomerat, ea n'a fost aceiași 
ca aparență națională de la o epocă la alta. Ceia ce am putea 
numi concentrarea austriacă s'a făcut înainte de dispariția 
Babenbergilor, prima dinastie, înainte de a se chema tocmai 
din Suabia, de lângă Alsacia si Svitera, Habsburgii, multă 
vreme nişte străini, gata să se întindă şi în alte teritorii şi 
păstrându- -şi legăturile la Rin. Această concentrare au înce- 
put s"o facă Slavii din Boemia, din banda aceia slavă care 
se întindea de la Cralovet-Kônigsberg până în adâncul 
Peninsulei Balcanice, cuprinzând pe Cehi, pe cei pe cari-i 
numim. Moravi şi cari nu s'au numit niciodată politiceste 
aşa, pe Croati şi pe Sârbi. Dacă puternicul rege Ottocar 
n'a izbutit să facă Austria lui slavă, aceasta se datorește, nu 
unei revanșe a rasei germane care n'ar fi voit să sufere aceas- 
tă stăpânire «străină », ci mai ales vointii Sfântului Scaun 
roman, care, având interes ca Rudolf de Habsburg să nu se 
coboare în Italia, l-a îndreptat către rosturile acestea răsă- 
ritene. Ottocar a fost biruit si ucis nu numai de armele prin- 
tilor germani adunați supt noul rege al Romanilor contra lui, 
ci de blăstămul Romei, care făcea şi desfăcea pe regi. 
Ceva «apostolic » pontifical, se întâlneşte deci în însăși 
formaţia Statului austriac al Habsburgilor, întocmai cum 
altă încercare de a strânge acest « Osterik » dunărean, aceia 
a Ungurilor Sfântului Stefan, se datoreste tot unei inițiative 
din partea Sfântului Scaun, care el este stăpân în aceste 
regiuni, el deţine legitimitatea, pe care a transmis-o, dar o 
poate retrage si o supraveghează, o guvernează, în fiecare 
moment. Nu fără adânci legături în Austria a fost până la 
capăt atitudinea acestor Habsburgi cari pe vremea lui Fran- 
cisc I-iu mergeau cu lumânările în mână în marea sărbătoare 
catolică din Iunie a lui Corpus Domini, Frohnleichnam, se 
supuneau cu evlavie îndatoririi de a spăla cu mâni împără- 
teşti picioarele săracilor din Viena și erau coboriti în cripta 

din mănăstirea Capucinilor, pentru a aștepta acolo judecata 
cea de pe urmă. 


III 


Când, pornind din Franţa lui Ludovic al XIV-lea, marea 
undă de influență franceză a străbătut întreaga Europă, şi 
supt această formă franceză era o influență care venia din 
Spania si Italia. Austria secolului al XVII-lea si al XVIII-lea 
a întrat în această comunitate culturală latină, în care, cum am 
spus, se întruniau cele trei curente latine. Căsătoria lui Maxi- 
milian de Austria, fiul Impăratului Frederic, cu Maria de 
Burgundia apropia pe Habsburgi de 'Țările-de-]Jos, pe jumä- 
tate latine, si de această Burgundie, pe care a reclamat-o 
Carol al V-lea şi a crezut că o poate căpăta într'un moment. 

Intâia căsătorie latină. Cea de a doua, între Filip, frumosul 
fiu cu numele burgund al lui Filip-cel-Bun si al lui Filip-cel- 
Indráznet, înaintaşii săi, cu Toana, fiica lui Ferdinand Caiolicul 
si a reginei Isabela, pune din nou în legătură pe Habsburgi cu o 
parte din lumea latină si îi leagă în chipul cel mai strâns de 
dânsa. ia 

Când moştenirea lui Carol al V-lea s'a sfărâmat în două 
şi fratele lui, Ferdinand, a rămas în Imperiu, având, prin 
pactul încheiat cu ultimii regi, de origine polonă, ai Ungariei 
şi Boemiei, reunite, aceste regate, cu o misiune de luptă 
împotriva Turcilor în Răsărit, niciodată el şi urmașii săi 
nu s'au putut desface din legăturile cu Spania, de unde li 
veniau bani şi soldați. Filip al II-lea a fost stăpânul rudelor 
sale din Viena și Praga ; în el se concentra vitalitatea Habs- 
burgilor. Când ramura spaniolă a lui Filip al II-lea s'a stâns, 
arhiducele Carol a venit din regiunile dunărene pentru a-şi 
reclama moştenirea, şi, ani întregi de zile, el a fost recuno- 
scut ca rege al Spaniei, iar, când interesele europene, la 
suirea lui pe tronul imperial, cu căpătarea moștenirii austro- 
ungaro-boeme, l-au oprit de a rămânea în Madrid, e/ a plecat 
de acolo adânc pătruns de spiritul latin din aceasiá primă stă- 
pânire a sa. Spaniolii au stat în jurul lui până la sfârşit, eti- 
cheta de la Viena a fost stricta etichetă spaniolă; o anumită 
morgă care vine din Spania s'a păstrat până în zilele noastre, 

când Francisc-losif se mustra o zi întreagă că a întins mâna 
celui de-al doilea adiutant, atunci când eticheta cerea ca 
numai cel d'intâiu să aibă dreptul de a atinge degetele 
împărătești. Dar Spania fusese şi în Italia; era în Milan, 
odată, şi în Neapole; o comunitate hispano-italiană s'a păstrat 
multă vreme, exercitând o adâncă influență şi asupra Franciei. 
Fostul rege al Spaniei s'a încunjurat deci de Italieni ; toți marii 
generali ai timpului vin de acolo, de la Montecuccoli la 
Caprora, la Caraffa, la Veterani, care a fost si în țările noa- 
stre. Ce mică figură fac generalii de origine germană pe lângă 
dânșii! 

Dar fiica Impăratului Carol, Maria-Teresa, e măritată cu 
un print de Lorena, Francisc, care a fost stăpân în familia sa. 

Până la căderea vechii monarhii austriace, mormintele 
ducilor de Lorena la Nancy erau îngrijite cu bani trimesi 
de la Viena, unde dinastia nu este de Habsburg-Lorena, ci 
de Lorena-Habsburg. La -influența spaniolă si italiană s'a 
adaus acum aceia franceză, venită prin aceşti Loreni, ca si 
printr'o serie întreagă de aventurieri francezi, cari se presintă 
pe frontul de luptă împotriva Turcilor şi joacă rolul prim, 
de. la de Souches până la Rabutinchantal, care comandă în 
„Ardeal si are legături cu Brâncoveanu, până la ajutătorii şi 
succesorii lui în aceste regiuni, generali si ofițeri mai mărunți, 
dar, înainte de toate, Eugeniu de Savoia, italian, de prove- 
nientá francesă, de cultură francesă, personalitate mai hotă- 
ritoare de cât Impăratul însuşi, în Consiliile de războiu care 
conduceau ostilitățile. Cultura francesá, voită, nevoită, se 
impune. 

Dar Viena, care este si un centru de adunare pentru popoa- 
rele din Răsărit, având o colonie grecească şi românească la 
începutul secolului al XIX-lea, Viena este supt raportul. cul- 
turii un oraş italian. Italienii fac castele şi palate, musicantii 
italieni dau Curţii momente de distracţie, literatura italiană 
vine cu Metastasio aici, dând în italieneste textele pentru 
operele care se ascultă. Posesiile italiene ale Casei de Habs- 
burg întrec Austria în ceia ce priveşte civilisatia și impun 
pecetea lor vieții superioare din capitala Imperiului, care 
înainte de aceasta nu era de cât un oraș relativ mic al unei 

burghesii, care niciodată, până în zilele noastre, n'a putut 
să deje ceva de la dânsa în domeniul civilisatiei, literatura 
austriacă neputând de cât să oscileze de la uşurinţa unui 
Saphir la entusiasmul exagerat, în legătură cu Habsburgii, 
al lui Grillparzer. 

Cu cât a devenit mai germană Viena supt acest raport, 
cu cât s'a depărtat de tradiția aceasta latină, cu atât ea a scă- 
zut sufletește, ajungând să fie numai o dependență a civili- 
sației germane. Ce este într'adevăr ca ideie germană în tim- 
purile noastre în poeţii lirici ai Austriei, în fruntea cărora 
se aşează inspirația de caracter general istoric a lui Hamer- 
ling din Ahasverus şi tânguirea asupra soartei lui. nenorocite 
a lui Hyeronimus Lorm ? 


Cred că am îndreptățit titlul acestei comunicații. De-a- 
supra deosebirilor de limbă si a constiintilor naționale, care 
se pronunță mai puternic abia în secolul al XIX-lea, — Fre- 
deric al II-lea al Prusiei era însuşi aşa de puţin german în 
sufletul său, fiind de fapt un servil ucenical culturii francese,— 
şi care ajung la actuala formă ascuțită numai în urma unei 
adevărate psihose, asupra căreia, dându-și samă oamenii de inte- 
resele generale ale omenirii, se va reveni, există lucruri vechi 
si mari, pe care nimic nu le va putea distruge si a căror 
existență este o adevărată binefacere, pentru că prin ele si 
nu prin antagonisme naţionale se va putea ajunge din nou 
la acea strânsă conlucrare între națiuni, fără care însăşi ade- 
värata civilisatie stă să se prăbuşească, fie şi în mijlocul osa- 
nalelor de triumf ale vechiului spirit de cucerire barbară. 

